स्मॉल स्क्रीन पर लंबे अरसे से धमाल मचा रहे कपिल शर्मा के शो में डॉक्टर मशहूर गुलाटी के किरदार में दर्शकों को खूब हंसा रहे सुनील ग्रोवर बतौर हीरो अपनी इस फिल्म में वैसा करिश्मा नहीं कर पाए जो कपिल के शो में कर रहे हैं। वैसे, सुनील इससे पहले भी ऐसा ही जलवा कपिल के इसी शो में गुत्थी का किरदार निभा कर कर चुके हैं। पिछले दिनों सुनील की यह फिल्म उस वक्त मीडिया की सुर्खियों में छाई जब अंडरवर्ल्ड डॉन से कथित तौर से मिली धमकी की वजह से ऐन वक्त पर फिल्म की रिलीज को आगे खिसका दिया गया। कहानी : मुम्बई बेस टीवी एंकर अर्नब घोष (सुनील ग्रोवर) एक टीवी चैनल में प्राइम टाइम शो होस्ट करता है। पिछले कुछ अरसे से अर्नब परेशान चल रहा है। इस वजह से उसके प्राइम टाइम शो की टीआरपी लगातार गिरने लगी है। टीवी चैनल में अर्नब का बॉस रॉय (राजेश शर्मा ) उसे दो महीने का वक्त देता है ताकि वह अपने शो की लगातार गिरती टीआरपी को टॉप पर लाए, वरना उसे प्राइम टाइम पर पेश होने वाले शो को होस्ट करने से हटकार किसी नॉन प्राइम टाइम का होस्ट बना दिया जाएगा। अर्नब की खूबसूरत वाइफ पारुल (अंजना सुखानी) उसे सलाह देती है अगर वह अंडरवर्ल्ड डॉन डी (जाकिर हुसैन) का एक एक्सक्लूसिव इंटरव्यू करके अपने प्राइम टाइम शो में पेश करे तो टीआरपी बहुत बढ़ जाएगी। अर्नब को अपनी वाइफ के इस आइडिया में काफी दम नजर आता है । अर्नब अपने बॉस रॉय से पारुल के इस आइडिया पर डिस्कस करता है। बॉस को भी इस आइडिया को सुनने के बाद ऐसा लगता है अगर चैनल पर अंडरवर्ल्ड डी का इंटरव्यू चलता है तो शो की टीआरपी शिखर पर आ सकती है। बस यहीं से शुरू होता है अर्नब का अपनी टीम के साथ डॉन का इंटरव्यू करने का मिशन, जो कई टर्निंग प्वाइंट के बाद कामयाब होता है। ऐक्टिंग : कपिल के शो में अपनी जबर्दस्त ऐक्टिंग के दम पर लाखों दर्शकों को अपना फैन बनाने वाले सुनील ग्रोवर इस फिल्म में अपनी ऐक्टिंग से कहीं प्रभावित नहीं कर पाए। दरअसल, इन दिनों दर्शक सुनील को जिस लुक और स्टाइल में देख रहे हैं, फिल्म में उनका किरदार ठीक इसके विपरीत है। वैसे डायरेक्टर ने सुनील के साथ फिल्म में कुछ हल्के फुल्के कॉमिडी सीन है, लेकिन इन सीन्स में सुनील ओवर ऐक्टिंग के शिकार लगे। फिल्म में सुनील के अलावा पंकज त्रिपाठी, जाकिर हुसैन और राजेश शर्मा जैसे कई मंझे हुए कलाकार हैं, लेकिन कमजोर स्क्रिप्ट और डायरेक्टर की किरदार पर अच्छी पकड़ ना होने की वजह से हर कलाकार ने बस अपना किरदार निभा भर दिया। हां, सुनील की वाइफ के रोल में अंजना के सीन बेशक कम हैं, लेकिन इसके बावजूद अ्ंजना ने अपने छोटे से किरदार को अच्छी तरह से निभाया है। निर्देशन : यकीनन इस फिल्म को बनाने का विशाल का आइडिया अच्छा था, टीवी चैनल वाले अपने किसी शो की टीआरपी को बढ़ाने के लिए क्या कुछ नहीं करते इसे फिल्म में दिखाने की कोशिश तो जरूर की गई लेकिन कमजोर स्क्रिप्ट और कंपलीट स्क्रीनप्ले ना होने की वजह से फिल्म दर्शकों की कसौटी पर खरा नहीं उतर पाती। विशाल ने सुनील ग्रोवर को जिस अंदाज में पेश किया वह दर्शकों की बहुत बड़ी क्लास के पल्ले नहीं पड़ता। वैसे, किसी चैनल द्वारा टीआरपी बढ़ाने के लिए किसी अंडरवर्ल्ड डॉन का इंटरव्यू लेने का आइडिया नया और मजेदार है, लेकिन विशाल इसे स्क्रीन पर उस अंदाज में पेश नहीं कर पाए जैसे करना चाहिए था। फिल्म में कई संवादों और सीन्स पर सेंसर की कैंची चली तो वहीं इन सीन्स में फिल्म की डबिंग भी बेहद कमजोर है। संगीत : वैसे इस कहानी में कहीं गानों की जरूरत नहीं थी, इसके बावजूद डायरेक्टर ने दो घंटे की फिल्म में गाने भी फिट कर दिए जो स्क्रीन पर तो ठीकठाक लगते हैं लेकिन इन गानों की वजह से पहले से स्लो चल रही इस फिल्म की रफ्तार और कम हो जाती है। क्यों देखें : अगर आप सुनील ग्रोवर के पक्के फैन हैं तो इस फिल्म को देखने की सबसे बड़ी वजह यही हो सकती है। अगर आप यह सोचकर फिल्म देखने जा रहे हैं कि कपिल के शो की तर्ज पर इस फिल्म में भी सुनील ने कॉमिडी का जमकर तड़का लगाया होगा तो यकीनन अपसेट होंगे।